**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐ ԱՐԹՈՒՐ ՍԱՐԳՍՅԱՆԸ ՈՒՂԵՐՁ Է ՀՂԵԼ ՎԵՐՋԻՆ ԶԱՆԳԻ ԱՌԹԻՎ**

Սիրելի՛ շրջանավարտներ, ուսուցիչներ և ծնողներ,

ջերմորեն շնորհավորում և լավագույն մաղթանքներս եմ հղում Վերջին զանգի և Վերջին դասի կապակցությամբ: Արդեն երկու տարի է ինչ այս հիշարժան օրը լիարժեք տոնական համարել չենք կարողանում, այս տարի, հատկապես, սիրելի շրջանավարտներ, փորձում ենք անթեղել մեր տխրությունն ու ձեր մեջ փնտրել ապրելու ու կյանքը շարունակելու կենսատու ուժը: Վստահ եմ, դպրոցում ձեռք եք բերել գիտելիքների բավարար պաշար, ձևավորվել է ձեր անհատականությունը, դրսևորվել են ձեր բոլոր տաղանդները, սակայն կայնքն իր բազմակողմանի դրսևորումներով ձեզ համար դեռ նոր է սկսվում և հենց այս պահից է, որ սկսելու եք կարոտել դպրոցն ու գնահատել դպրոցում ձեռք բերածը: Հարգարժան ուսուցիչներ, գաղտնիք չէ, որ ցանկացած առիթ փորձում եմ օգտագործել իմ խորին շնորհակալությունն ու երախտիքը ձեզ հայտնելու համար: Շնորհակալություն ձեր նվիրումի և անձնվեր աշխատանքի համար, ձեր ուսերին միայն երեխաներին կրթելու առաքելությունը չէ, իմ խորին համոզմամբ, ձեր սուրբ պարտքն է նախևառաջ հայրենասեր սերունդ դաստիարակելը: Գիտելիքն ու տառաճանաչությունը առոչինչ են, եթե չեն ծառայելու հայրենիքին ու հայրենիքի շենացմանը: Ուստի շատ կարևոր է, որ համատեղվեն թե՛ հայրենասիրությունը և թե՛ գիտելիքի ուժը:

Սիրելի՛ իններորդցիներ, սրտանց շնորհավորում եմ նաև ձեզ՝ վերջին դասի և հիմնական դպրոցն ավարտելու կապակցությամբ: Շարունակե՛ք ուսումնառությունը առավել մեծ ոգևորությամբ, ավելիին հասնելու ձգտումով:

Սիրելի՛ շրջանավարտներ, այսօր ամենամեծ ուրախությունն ու հպարտությունը ապրում են ձեր ծնողները, ամեն վայրկյանն օգտագործեք նրանց ձեր սերն ու երախտագիտությունը հայտնելու համար, արդարացրեք նրանց սպասումներն ու երազանքները:

Սիրելի՛ շրջանավարտներ, կրկին ու կրկին շնորհավորում եմ, ձեզ բարի երթ, քննությունների հաջող ընթացք, խաղաղություն ու բազում նվաճումներ, ստեղծագործեք, արարեք, ծաղկեցրեք ու շենացրեք մեր հայրենիքը, դուք եք մեր վերածննդի շարժիչ ուժը: